
Abstract
We investigate develompent opportunities in Internet of things in our project at Eszterházy Károly College in Eger. One part of the project search for everyday usage of NFC technology. Because of good programmability and NFC support we choosed Android platform and OpenNFC for creating local and generic use smartphone applications. We would like to publish some observations and issues we have in the past few month.
összefoglaló
Az egri Eszterházy Károly Főiskola kutatási projektjében az Internet of things témakörben rejlő lehetőségekkel foglalkozunk. A projekt egyik részfeladata biztosít lehetőséget az NFC hétköznapi alkalmazási lehetőségeinek kutatására. Jó programozhatóságuk és NFC támogatottságuk miatt a részfeladat eszközéül az Android okostelefonos platformot választottuk, illetve Android SDK és OpenNFC segítségével helyi érdekeltségű és általános felhasználásra szánt okostelefonos alkalmazások fejlesztésébe kezdtünk. Jelen írásban az eddigi tapasztalatokat, problémákat szeretnénk közzétenni.

1. Bevezetés
Az Eszterházy Károly Főiskola és a Bay Zoltán Alkalmazott Kutatási Nonprofit Kft a TÁMOP-4.2.2.C-11/1/KONV FutureRFID - Az RFID/NFC technológia továbbfejlesztési lehetőségei az „Internet of Things koncepciói mentén című projekt keretén belül 2013 elején kezdte kutatni az RFID/NFC technológiák és a tárgyak internete (Internet of things[2]) témában rejlő lehetőségeket. A projekt jelenleg számos szakaszon van túl, kutatócsoportok alakultak, melyek a pályázat által meghatározott különböző területek kérdéseivel foglalkoztak, a jogi és társadalmi érintettségtől, a mikrohullámok beltéri reflexióján át, a konkrét technológiai megvalósításig.

Jelen írás a Hibrid technológiák kutatócsoport egy részfeladata kapcsán előállt problémákat és azok megoldásait, annak sarkalatosabb pontjait foglalja össze. A kutatócsoport a hétköznapi felhasználás olyan lehetőségeit keresi, ahol az NFC-t (Near Field Communication) más technológiával együtt alkalmazva jobb hatékonyság érhető el valamely probléma megoldásában. Nem kizárva az egyéb lehetőségeket, a kutatásban okostelefonos platformok felhasználása mellett döntöttünk. A döntéshozatalban az alábbi szempontok segítettek bennünket.

· vizsgálódáshoz szükséges eszközök viszonylag könnyen beszerezhetőek, hordozhatóságuk és kezelhetőségük nem jelent problémát
· nagy arányú elterjedtségük jó eséllyel segítheti egy az NFC technológia elfogadását és szélesebb körű felhasználását
·  rendelkeznek egyéb integrált technológiákkal és szenzorokkal (gyorsulásmérés, fénymérés, távolságmérés, pozíció meghatározás), melyek kiváló lehetőséget biztosítanak valamilyen hibrid technológia létrehozásához.
1. táblázat: IDC, világszintű okostelefon eladás operációsrendszerek szerint 2012-es és 2013-as második negyedévben (ezer egység) [1]
	Operating System
	2Q13 Unit Shipments
	2Q13 Market Share
	2Q12 Unit Shipments
	2Q12 Market Share
	Year-over-Year Change

	Android
	187,4
	79,3%
	108,0
	69,1%
	73,5%

	iOS
	31,2
	13,2%
	26,0
	16,6%
	20,0%

	Windows Phone
	8,7
	3,7%
	4,9
	3,1%
	77,6%

	BlackBerry OS
	6,8
	2,9%
	7,7
	4,9%
	-11,7%

	Linux
	1,8
	0,8%
	2,8
	1,8%
	-35,7%

	Symbian
	0,5
	0,2%
	6,5
	4,2%
	-92,3%

	Others
	N/A
	0,0%
	0,3
	0,2%
	-100,0%

	Total
	236,400
	100,00%
	156,200
	100,00%
	51,30%


2. táblázat: Gartner, világszintű okostelefon eladás operációsrendszerek szerint 2012-es és 2013-as második negyedévben (ezer egység) [3]
	Operating System
	2Q13
 Units
	2Q13 
Market 
Share (%)
	2Q12
 Units
	2Q12 
Market
Share (%)

	Android
	177 898,2
	79,0%
	98 664,0
	64,2%

	iOS
	31 899,7
	14,2%
	28 935,0
	18,8%

	Microsoft
	7 407,6
	3,3%
	4 039,1
	2,6%

	BlackBerry
	6 180,0
	2,7%
	7 991,2
	5,2%

	Bada
	838,2
	0,4%
	4 208,8
	2,7%

	Symbian
	630,8
	0,3%
	9 071,5
	5,9%

	Others
	471,7
	0,2%
	863,3
	0,6%

	Total
	225 326,2
	100,0%
	153 772,9
	100,0%


2. Platform kiválasztása

A mobiltelefon-piac ebből a szempontból több lehetőséget is biztosított, ezért kezdetben ki választottunk egy platformot, amin első lépésként elindultunk. Az NFC képes eszközökön futó mobiloperációs rendszerek közül az Android, a Windows Phone, és a Symbian  közül lehetett választani (az iOS mobil operációs rendszer a vizsgálat idején nem rendelkezett NFC kompatibilitással).
A három platform közül meggyőzően sok érv szólt az Android mellett. Több éve (2010 óta) létezik belőle NFC kompatibilis verzió (Android 2.3 Gingerbread, API level 9), a fejlesztéshez szükséges eszközök adva vannak és jól kiforrottak (Android SDK), az integrált fejlesztői környezetek nagy része pedig ingyenes (Eclipse, Android Studio). A platform és a hozzá tartozó API dinamikusan fejlődik, mindemellett kiváló minőségű dokumentációval rendelkezik. Mindezek nem csak a projekt és a kutatás szempontjából előnyös jellemzők, de oktatási célú felhasználásnál (mind a főiskolánkon tanórai keretek között, mind a hallgatók számára otthoni felkészülés esetén) is lehetővé teszik a szoftverek ingyenes beszerzését, a mindig naprakész oktatást és a gördülékeny tanulási folyamatot. A 2014-ben záruló projekt számára fontos szempont az is, hogy olyan alapokra építkezzen, melyek továbblépési lehetőséget biztosítanak a jövőben. Több piackutató (IDC, Gartner) is kimutatta az Android fölényét, mely arra enged következtetni, hogy az Android platform felhasználói közössége jó alap lehet az alkalmazások terjesztéséhez. Ugyanez igaz az NFC-vel gyártott okostelefonokkal kapcsolatos statisztikákra: a világszerte újonnan vásárolt eszközök egyharmada NFC-vel van ellátva. A piackutatók ezekhez kapcsolódó számszerű adatait az 1-2. táblázatokban találhatjuk.
3. Fejlesztés
3.1. Első lépések

A Hibrid technológiák munkacsoport feladata RFID és NFC technológiára épülő alkalmazások hatékonyságának növelése (biztonság, pontosabb és gyorsabb kommunikáció) valamely más technológia együttes felhasználásával. Ezzel kapcsolatban a cél olyan szoftverek létrehozása, kifejlesztése, melyek NFC – illetve egyéb integrált eszközök – segítségével egyszerűbbé, gyorsabbá, kényelmesebbé tesznek egy adott tevékenységet. A fejlesztéshez szükséges eszközök tehát adva voltak: az Android SDK és a fejlesztői környezet ingyenesen használható. A feladat végrehajtásához azonban szükség van a fejlesztés során az NFC funkció elérésére a technológia teszteléséhez. A fejlesztésre alapvetően két módszer ismert Android platformon. Az egyiknél a programozáskor lefordított kódot közvetlenül egy a PC-hez csatlakoztatott okostelefonra töltjük, majd azt az adott készüléken futtatjuk. A másik esetben az Android SDK emulátorában futó – korábban létrehozott –  virtuális eszközt fogja érzékelni a fejlesztői környezet, majd hasonlóan az első módszerhez, a kód a virtuális eszközre töltődik és ott hajtódik végre.

Mindkét módszernek vannak előnyei és hátrányai is. Az első esetben, „éles” eszközön, valódi körülmények között, csak tényleges fizikális érintéssel tesztelhető a szoftver és az NFC funkció. Ekkor viszont minden fejlesztő számára dedikált eszköz beszerzése szükséges, továbbá minden fejlesztő kell rendelkezzen kész NFC tag-ekkel, illetve peer-to-peer műveleteknél további, legalább egy eszközzel. Ezzel szemben a második módszer esetén nincs szükség költséges eszköz-beszerzésre, valamint NFC tag-ek vásárlására. Emellett a helyi számítási erőforrásoktól függően tetszőleges számú eszközön tesztelhető az NFC működése. 
3.2. NFC virtualizálás
Míg az első esetben nyilvánvalóan odaérintéssel kiváltható az NFC esemény, a második esetben körülményesebb a megvalósítás. Az Android SDK ugyanis jelen pillanatban nem támogatja az NFC hardver emulációját – azaz NFC mint képesség nem adható hozzá magához a virtuális eszközhöz. A megoldás erre az esetre az Inside Secure által fejlesztett OpenNFC keretrendszer. Az OpenNFC szoftvercsomag segítségével olyan esetben is fejleszthetünk NFC képes szoftvert, mikor az adott rendszer nem rendelkezik ilyen képességekkel.

A programcsomag a meglévő tag típusok és protokollok széles körét támogatja [5], képes emulálni többféle NFC kommunikációs módot és több platformon is futtatható (többek között Microsoft Windows és GNU/Linux operációs rendszeren valamint Java és Android platformon). Android platformra történő fejlesztés során használhatjuk az OpenNFC által előkészített virtuális eszköz image-eket, de a honlapon található leírások alapján mi magunk is készíthetünk saját build-eket az OpenNFC forrásaiból.
A kutatás első fázisában az Android SDK emulátor hagyományos image formátumát preferáltuk. Saját fejlesztéseink során a virtuális okostelefon NFC funkciója azonban (ismeretlen hiba miatt) sajnos csak egy korábbi 4.4.1-es verziótól lefelé volt működőképes – emellett ez a virtuális eszköz csak az API level 15-öt támogatta. Később az OpenNFC 4.5.2-es verziójánál bevezetett Virtualbox image formátumra (.ova) váltottunk, és bár a virtualizációt így nem a gyári emulátor végezte, a fejlesztés Virtualbox alatt sem volt kevésbé hatékony. A Virtualbox-os image hibakeresése és futtatása ugyanazzal a módszerrel történt mint az emulátor esetében, mindamellett az x86-os utasításkészletű image miatt a futási sebesség is felgyorsult – nincs szükség az ARM utasítás készlet értelmezésére.
A magasabb OpenNFC verzió használatát az tette szükségessé, hogy bizonyos funkciók csak a magasabb API level felett voltak elérhetőek – a 4.5.2-es OpenNFC már API level 16-os Android image-t tartalmaz. Tipikus probléma volt egy, az NFC kommunikációja során létrehozott, úgynevezett NDEF (NFC Data Exchange Format) [4] üzenetek példányosításához használt createMime() függvény hívása, mely csak API level 16-tól használható. A függvény akkor nélkülözhetetlen, ha olyan információt írunk egy tag-re, vagy küldünk át egy másik eszközre, melyet saját alkalmazással szeretnénk feldolgozni. Ekkor ugyanis az operációs rendszer az NDEF üzenetben található mime-type alapján tudja majd kiválasztani a megfelelő alkalmazást és továbbítani felé az információt. Ezzel szemben egy általánosabb mime-type esetén, például text/plain típus alkalmazása mellett, vagy a már korábban általánosan ilyen típusú adatok feldolgozására kijelölt alkalmazást indítja, vagy egy választó listát hoz be a telefon. Ez körülményessé és kényelmetlenné teszi az alkalmazás használatát. A fejlesztés során az NFC funkció eléréséhez az eredeti osztálykönyvtár android.nfc és android.nfc.tech csomagjait használjuk.
3.3. Jelenlegi munka

A csoport jelenleg több alkalmazás fejlesztésén is dolgozik. A cél egyfajta műhely munka megteremtése a projektbe bevont hallgatókkal együtt. Az utóbbi hónapok alatt három fő koncepció rajzolódott ki. Mindhárom elsőként helyi érdekeltségű feladatok megoldására irányul.

Az Google Play áruházban található NFC képes alkalmazások köre folyamatosan bővül. Egy felmérés [6] szerint a megkérdezett fejlesztők 32%-a már implementálta vagy tervezi implementálni az NFC technológiát alkalmazásaiban. Mindhárom alkalmazás megvalósítása során olyan ötleteket és funkciókat próbálunk megvalósítani, melyek jelenleg kisebb számban vagy egyáltalán nem találhatók meg a piacon.

Az egyik egy egri turistakalauz alkalmazás, mely az Egerbe érkező vendégek idegenvezetését fogja segíteni a városban. Mindezt teszi úgy, hogy a nevezetességek mellett olyan aktualitásokra is felhívja a figyelmet, mint egy újonnan nyílt étterem, egy menü akció, esetleg egy adott helyszínt érintő újdonság. Emellett lehetőség lesz „vendégkönyvszerűen” üzeneteket hagyni a meghatározott nevezetességeknél, illetve kedvezményeket kapni egyes egri üzletekben, éttermekben adott útvonal bejárása után. Az alkalmazás alapját képezik a városban kihelyezett NFC tag-ek. Ahhoz hogy információkhoz, kedvezményekhez jusson valaki, szó szerint érintenie kell majd ezeket a pontokat. Az alkalmazás mindamellett hogy interaktívvá teszi az Egerbe érkező turisták sétáit, pontos történeti információkat szolgáltat majd és helyi fogyasztásra ösztönzi az ide látogatókat. A Google Áruházban található alkalmazások közül az MTA SZTAKI Guide@Hand [7]vagy a TripAdvisor City Guide [8] sorozata nyújt hasonló funkciókat, az NFC technológiát viszont mindkettő nélkülözi.
A másik irányvonal egy „Főiskolai Üzenő” létrehozását tűzte ki célul. Az alkalmazás hasonló módon, elsősorban NFC tag-ek és NFC képes telefonok kommunikációján alapszik. Az NFC tag-eket a termek és irodák mellett illetve az adminisztrációs helységben helyezzük el. A tanári irodák mellett illetve az adminisztrációs helységekben elhelyezett tag-ek oktatókhoz vannak rendelve (oktatói tag-ek), a termek mellé helyezett tag-ek, a termekhez kapcsolódnak (terem tag-ek). Az alkalmazásban a következő funkciókat valósítjuk meg.

· Tanári üzenőfal: előfordul, hogy egy oktatót épp akkor keresnek, mikor irodán kívül található. A hallgató ekkor üzenetet hagyhat egy oktatói tag-en.

· Aktuális feladatok: az oktató az irodájához vagy az adminisztrációs helységbe érkezve nem csak az aktuális hallgatói üzeneteket olvashatja le, de a napi fontosabb feladatairól is azonnal értesítést kaphat
· Jelenléti ív és órai anyagok: a hallgató a teremnél elhelyezett tag segítségével kerül fel az aktuális óra jelenléti ívére, egyúttal így szerezhet információkat az aktuális óra anyagáról.

A fentebb felsorolt funkciókat azért tartjuk különösen hasznosnak, mert az információk abban a pillanatban kerülnek továbbításra mikor épp szükség van rájuk. A hallgató akkor hagy üzenetet, mikor a tanárt keresi, akkor jelentkezik be órára és kapja meg az órai anyagot, mikor ott tartózkodik. Az oktató akkor kap értesítést az aktuális feladatairól, mikor megérkezik és el kell végezni azokat, akkor értesül a hallgatók kéréseiről és kérdéseiről, mikor az oktatási intézményben tartózkodik. Az információ áramlás így gyors lesz és hatékony. Az alkalmazást olyannyira speciálisan helyi és oktatási feladatokra szánjuk, hogy jelenleg nem tudunk létező alternatívákról.
A harmadik alkalmazás a felhasználó navigációját segíti majd olyan helyen, ahol nincs GPS jel, viszont könnyű eltévedni (például nagyobb parkolóházakban, belső terekben). Az alkalmazás NFC tag-ekkel ellátott tájékozódási pontokat érintve navigálja a felhasználót a megfelelő útvonalon. Az útvonal létrehozásakor az adott helyzetnek megfelelően a rendszer figyelembe veszi majd a biztonságot, a gyorsaságot és egyéb általunk meghatározott tényezőket (pl.: bank automata, egy általunk érdekesnek tartott stand egy szakmai kiállításon). Az alkalmazással így például olyankor is megtaláljuk az autónkat egy nagy parkolóház mélyén, amikor elfeledkezünk a pontos helyéről, vagy akkor is odatalálunk egy standhoz egy szakmai kiállításon, ha nagy a tömeg és sok a hasonló kiállító. Jelenleg is elérhető Google Play-ből, a hasonló célokra szánt SmartNavi [9] okostelefonos alkalmazás, mely kezdeti GPS pozícionálás után a megtett lépéseink alapján képes követni mozgásunkat.
4. Összefoglalás

A projekt munka illetve az utóbbi koncepciók megvalósítása alapvetően egy cél köré rendeződik: gyakorlatra átültetni az Internet of Things elveit; kiépíteni egy oktatási, alkalmazási platformot mely életre hívja a jelenleg is fejlődő és kiaknázatlan technológiákat és megvalósítja a dolgok internetét. Számos teendő és munka áll még előttünk együttműködve a projektben dolgozó többi munkatárssal, hallgatóval. Szeretnénk minél több új technológiát alkalmazni a feladatok során, amire mint láthattuk Android platformon jó esély mutatkozik.

